**Ministru kabineta noteikumu projekta „Īslaicīgu profesionālo pakalpojumu sniegšanas kārtība Latvijas Republikā reglamentētā profesijā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | **Noteikumu projekta mērķis ir noteikt Latvijas Republikā reglamentētās profesijas, kurās īslaicīgu pakalpojumu sniedzējiem no ārvalstīm ir jāiesniedz deklarācija, šīs deklarācijas saturu, tai pievienojamos dokumentus, kā arī profesijas, kurās īslaicīgu pakalpojumu sniedzējam var noteikt kvalifikācijas pārbaudi, un šīs pārbaudes veikšanas kārtību.**  **Noteikumu projekts atbilstoši Oficiālo publikāciju un tiesiskās informācijas likuma 7. panta otrajā daļā noteiktajam stāsies spēkā** nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Īslaicīgu profesionālo pakalpojumu sniegšanas kārtība Latvijas Republikā reglamentētā profesijā” (turpmāk – noteikumu projekts) izstrādāts, pamatojoties uz:  1) **Eiropas Parlamenta un Padomes 2005. gada 7. septembra Direktīvai 2005/36/EK par profesionālo kvalifikāciju atzīšanu (turpmāk – direktīva 2005/36/EK)** un Eiropas Parlamenta Padomes 2013. gada 20. novembra direktīvu Nr. 2013/55/ES, ar ko groza Direktīvu 2005/36/EK (turpmāk – direktīva 2013/55/ES)[[1]](#footnote-1),  2) likumu ”Grozījumi likumā “Par reglamentētajām profesijām un profesionālās kvalifikācijas atzīšanu””, kas stājās spēkā 2020. gada 7. oktobrī (turpmāk – grozījumi reglamentēto profesiju likumā), attiecībā uz tajā izteikto likuma “Par reglamentētajām profesijām un profesionālās kvalifikācijas atzīšanu” (turpmāk – reglamentēto profesiju likums) 36. panta 9. punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā ir Ministru kabineta 2017. gada 28. marta noteikumi Nr. 168 „Īslaicīgu profesionālo pakalpojumu sniegšanas kārtība Latvijas Republikā reglamentētā profesijā” (turpmāk – noteikumi Nr. 168). Noteikumos Nr. 168 ir pārņemtas direktīvas 2005/36/EK par profesionālo kvalifikāciju atzīšanu tiesību normas attiecībā uz īslaicīgu profesionālo pakalpojumu sniegšanu Latvijas Republikā reglamentētā profesijā vai daļā no reglamentētās profesijas profesionālajām darbībām (turpmāk – īslaicīgi pakalpojumi).  2020. gada 2.jūlijā Latvija ir saņēmusi papildu oficiālo paziņojumu pārkāpumu procedūras lietā 2018/2296 par direktīvas 2005/36/EK prasību pārņemšanu Latvijā (turpmāk – paziņojums). Paziņojumā norādīts uz noteikumu Nr. 168 vairāku tiesību normu neatbilstību direktīvas 20015/36/EK prasībām.  Grozījumi reglamentēto profesiju likumā maina tiesību normas attiecībā uz īslaicīgu pakalpojumu sniegšanu reglamentētajās profesijās. Noteikumi Nr.168 ir pieņemti uz dažādu reglamentēto profesiju likumā noteiktu pilnvarojumu pamata, un viens no šiem pilnvarojumiem zaudē spēku. Lai nodrošinātu skaidru un nepārprotamu tiesību normu interpretāciju, ir lietderīgi izdot jaunus noteikumus, paredzot, ka noteikumi Nr. 168 zaudēs spēku. Saskaņā ar grozījumiem reglamentēto profesiju likumā reglamentēto profesiju likuma 36. panta 9. punkts ir izteikts jaunā redakcijā un Ministru kabinetam ir jānosaka tās reglamentētās profesijas, kurās īslaicīgu pakalpojumu sniedzējam:  1) ir jāiesniedz deklarācija, kā arī šīs deklarācijas saturu, tai pievienojamos dokumentus, deklarācijas iesniegšanas, izskatīšanas un atjaunošanas kārtību;  2) var veikt kvalifikācijas pārbaudi, kā arī šīs pārbaudes veikšanas kārtību;  3) ir pienākums sniegt pakalpojuma saņēmējam reglamentēto profesiju likuma 42. panta desmitajā daļā noteikto informāciju.  Noteikumu projekta mērķis ir noteikt kārtību īslaicīgu pakalpojumu sniegšanai, kas atbilst grozījumos reglamentēto profesiju likumā noteiktajām tiesību normām. Tā kā ar noteikumiem Nr. 168 bija pārņemtas direktīvas 2005/36/EK tiesību normas, noteikumu projektam ir jāatbilst attiecīgajām direktīvā 2005/36/EK noteiktajām prasībām.  Direktīvas 2005/36/EK mērķis ir veicināt pārrobežu īslaicīgu pakalpojumu sniegšanu Eiropas Savienības Vienotā tirgus ietvaros, tādēļ Eiropas Savienības dalībvalstīm ir noteikti ierobežojumi prasībām, kādas var tikt izvirzītas īslaicīgu pakalpojumu sniedzējiem, lai mazinātu administratīvos šķēršļus, vienlaicīgi nosakot iespējas saglabāt kontroli pār to, lai īslaicīgus pakalpojumus nevar sniegt personas ar neatbilstošu izglītību un profesionālo kvalifikāciju.  Īslaicīgu pakalpojumu jēdziens izriet no Eiropas Savienības Tiesas judikatūras[[2]](#footnote-2). Piemēram, kritēriji, kas ļauj nošķirt īslaicīgu pakalpojumu no pastāvīgas profesionālas darbības, atbilst Eiropas Savienības Tiesas 1995.gada 30.novembra spriedumam Gebhard, C-55/94[[3]](#footnote-3), kurā ir sniegta atbilde uz 18.punkta b) apakšpunktā uzdoto jautājumu “18. …b) Kādi kritēriji piemērojami, lai izvērtētu, vai advokāta darbībai, ko tas veic saskaņā ar minētajā direktīvā noteikto sistēmu, ir vai nav īslaicīgs raksturs – kritēriji, kas balstās uz advokāta sniegto pakalpojumu ilgumu vai regularitāti?” Izskatītajā gadījumā Eiropas Savienības Tiesas ieskatā Vācijas advokāta Gebharda darbība Itālijā bija uzskatāma par pastāvīgu profesionālu darbību nevis īslaicīgu pakalpojumu sniegšanu, jo tika konstatēts, ka profesionālo darbību citā dalībvalstī Gebhards veica pastāvīgi un stabili, to izmantojot par profesionālās darbības bāzes vietu un vēršoties pie šī dalībvalsts pilsoņiem.  Noteikumu projektā noteikts Eiropas Savienības Tiesas definētais pamatprincips, kas ir iekļauts direktīvas 2005/36/EK 5.panta 2.punkta otrajā daļā, kurā ir paredzēts, ka katrs īslaicīgo pakalpojumu sniegšanas gadījums ir jāvērtē atsevišķi, jo īpaši attiecībā uz pakalpojuma sniegšanas ilgumu, biežumu, regularitāti un nepārtrauktību. Īslaicīgu pakalpojumu sniedzējs var nodrošināt pakalpojumu sniegšanai nepieciešamo infrastruktūru, tostarp biroju, prakses vai pieņemšanas telpas. Īslaicīgu pakalpojumu sniegšanas ilgumu, biežumu vai apjomu normatīvajos aktos nevar noteikt precīzi. Saskaņā ar Eiropas Savienības tiesību aktiem pakalpojumus var sniegt ilgstoši, pat vairākus gadus, piemēram, gadījumos, ja pakalpojumus sniedz saistībā ar lielas ēkas celtniecību[[4]](#footnote-4). Īslaicīgus pakalpojumus var sniegt persona, kurai kādā citā Eiropas Savienības vai Eiropas Ekonomiskās zonas dalībvalstī ir tiesības veikt profesionālo darbību, t.i., personai ir likumīgs statuss. Ja īslaicīgu pakalpojumu sniedzējs turpina sniegt pakalpojumu ilgāk nekā vienu gadu, institūcijā, kas izsniedz profesionālās kvalifikācijas atzīšanas apliecības (turpmāk – atzīšanas institūcija) tiek iesniegta atkārtota deklarācija. Atzīšanas institūcijai ir iespēja vērtēt, vai īslaicīgu pakalpojumu sniedzēja individuālajā gadījumā viņa profesionālās darbības raksturs neatbilst pastāvīgai profesionālajai darbībai, t.i., vai Latvija ir kļuvusi šī ārvalstu profesionāļa profesionālās darbības bāzes vietu. Ja atzīšanas institūcija secina, ka īslaicīgu pakalpojumu sniedzēja darbība neatbilst reglamentēto profesiju likuma 42.panta pirmajā daļā noteiktajiem īslaicīgu pakalpojumu raksturlielumiem, pirms īslaicīgu pakalpojumu sniegšanas lieguma tai vajadzētu ieteikt īslaicīgu pakalpojumu sniedzējam uzsākt profesionālās kvalifikācijas atzīšanas procesu.  Grozījumi reglamentēto profesiju likumā ievieš jaunu terminu “likumīgā statusa valsts” – valsts, kurā pretendentam ir tiesības veikt profesionālo darbību. Šis jēdziens ir attiecināms uz īslaicīgu pakalpojumu sniedzējiem, tādēļ reglamentēto profesiju likuma 42. panta pirmā daļa ir izteikta jaunā redakcijā. Saskaņā ar direktīvas 2005/36/EK 5. panta 1. punkta a) apakšpunktu, īslaicīgus pakalpojumus Eiropas Savienības dalībvalstī var sniegt persona, kurai ir kādā no dalībvalstīm ir likumīgs statuss, t.i., šai personai ir tiesības veikt patstāvīgu profesionālo darbību attiecīgajā reglamentētajā profesijā. Iespējams, ka profesionālo kvalifikāciju šī persona ir ieguvusi citā Eiropas Savienības dalībvalstī, tādēļ noteikumu projektā tiek lietots jēdziens “likumīgā statusa valsts”, aizstājot noteikumos Nr. 168 lietoto jēdzienu “mītnes valsts”.  Grozījumi reglamentēto profesiju likumā ir saistīti ar direktīvā 2005/36/EK noteikto prasību elastīgāku piemērošanu, proti, direktīvas 2005/36/EK 7. panta 1. un 2. punktā noteiktā prasība personai, kas pirmo reizi uzsāk sniegt īslaicīgus pakalpojumus (turpmāk – pretendents), atzīšanas institūcijā iesniegt deklarāciju un tai pievienot virkni dokumentu ir pieļauta, bet ne noteikta kā obligāta. Šī direktīvas 2005/36/EK prasība Latvijā bija noteikta kā obligāta, t.i., stingrākā pakāpē, nekā direktīva to nosaka. Līdz ar to noteikumos Nr. 168 noteiktā kārtība deklarāciju un tai pievienoto dokumentu iesniegšanai vairs neatbilst grozījumiem reglamentēto profesiju likumā. Grozījumi reglamentēto profesiju likumā pārņem direktīvas 2005/36/EK attiecīgās tiesību normas tuvāk to būtībai, nosakot, ka deklarācija, kā arī visi noteikumos Nr.168 prasītie dokumenti ir jāiesniedz tikai pamatotos gadījumos.  Pretendentam deklarācijai ir jāpievieno personu apliecinošs dokumenta un valstspiederību apliecinoša dokumenta (ja pretendenta valstspiederība nav norādīta personu apliecinošajā dokumentā) kopija. Reglamentēto profesiju likuma 2.panta sestā daļa nosaka, ka likums attiecināms uz to valstu pilsoņiem, kuriem ir noteiktās Eiropas Savienības dalībvalstu tiesības profesionālās kvalifikācijas atzīšanas jomā. No tā izriet, ka, piemēram, persona, kurai ir tiesības veikt pastāvīgu profesionālo darbību reglamentētajā profesijā kādā no Eiropas Savienības dalībvalstīm, bet kura nav Eiropas Savienības vai Eiropas brīvās tirdzniecības asociācijas dalībvalsts pilsonība, nevar sniegt īslaicīgus pakalpojumus Latvijā (šai personai ir jāveic profesionālās kvalifikācijas atzīšana, lai tā varētu strādāt reglamentētajā profesijā Latvijā).  Noteikumu projekts nosaka pienākumu pretendentam līdz ar deklarāciju iesniegt dokumentu, kas apliecina tiesības veikt profesionālo darbību attiecīgā reglamentētajā profesijā vienā no Eiropas Savienības dalībvalstīm, t.i., apliecina personas “likumīgo statusu”. Līdz ar deklarāciju vairumā gadījumu ir jāiesniedz dokuments, kas apliecina pretendenta iegūto izglītību un profesionālo kvalifikāciju. Gadījumā, ja deklarācija un tai pievienotie dokumenti ir iesniegti elektroniski, bet atzīšanas institūcijai ir radušās pamatotas šaubas par kādu no pretendenta dokumentos norādīto aspektu (piemēram, dokumenta elektroniskās kopijas izšķirtspēja ir tik zema, ja apgrūtina iespējas izprast tā saturu), tā var pieprasīt pretendentam iesniegt apliecinātas kopijas saskaņā ar Dokumentu juridiskā spēka likuma 6. panta sesto daļu.  Saskaņā ar direktīvas 2005/36/EK 7.panta 2.punkta e) apakšpunktu profesijās, kurās profesionālā darbība saistīta ar sabiedrības drošību, veselību un nepilngadīgu personu izglītošanu, atzīšanas institūcijā iesniedz dokumentu, kas apliecina, ka personai nav liegtas tiesības strādāt šajā profesijā likumīgā statusa valstī. Noteikumu projekts paredz, ka dokumentu, kas apliecina, ka personai nav liegtas tiesības strādāt šajā profesijā likumīgā statusa valstī, ir jāiesniedz reglamentētajās profesijās veselības aprūpes jomā, izglītības un sporta jomā, u.c. profesijās. Prasība attiecas arī uz īslaicīgu pakalpojumu sniegšanu veterinārārsta profesijā, jo tā ir tieši saistīta gan ar dzīvnieku veselību, gan ar sabiedrības veselību, gan vides aizsardzību; dzīvnieku veselības nozare arī ietver veselības aprūpi, tikai attiecībā uz dzīvniekiem. Savukārt dzīvnieku veselība var tieši ietekmēt cilvēku veselību (zoonozes, antimikrobiālā rezistence u.c.) un vidi. Šādam dokumentam ir jābūt izsniegtam pēdējo trīs mēnešu laikā pirms īslaicīgu pakalpojumu sniegšanas uzsākšanas.  Ja īslaicīgi pakalpojumi tiks sniegti profesijā, kas pretendenta mītnes valstī nav reglamentēta, personai ir jāpierāda vismaz vienu gadu ilga profesionālā darbība šajā profesijā pēdējo desmit gadu laikā.  Noteikumu projekts saskaņā ar Direktīvas 2005/36/EK 7.panta 4.punkta prasībām paredz, ka īslaicīgu pakalpojumu sniedzēja izglītību un profesionālo kvalifikāciju atzīšanas institūcija drīkst pārbaudīt tikai tajās profesijās, kas saistītas ar pacientu veselību un drošību un kurās profesionālās kvalifikācijas atzīšanai nepiemēro speciālo profesionālās kvalifikācijas atzīšanas sistēmu. Šajās profesijās īslaicīgu pakalpojumu sniegšanai ir jāsaņem atļauja. Atzīšanas institūcija, saņemot pretendenta deklarāciju par īslaicīgu pakalpojumu sniegšanu šajās profesijās un konstatējot, ka pretendenta iegūtā izglītība un profesionālā kvalifikācija būtiski atšķiras iegūtās izglītības satura ziņā no prasībām, kas izvirzītas profesionālajai darbībai reglamentētajā profesijā Latvijā, nosaka kvalifikācijas pārbaudi. Kvalifikācijas pārbaudi var veikt gan atzīšanas institūcija pati, gan iesaistīt kādu citu institūciju, piemēram, izglītības iestādi. Lēmums par atļaujas izdošanu īslaicīgu profesionālo pakalpojumu sniegšanai Latvijas Republikā reglamentētā profesijā ir administratīvs akts un to var apstrīdēt un pārsūdzēt Administratīvā procesa likumā noteiktajā kārtībā. Atzīšanas institūcija var anulēt īslaicīgu pakalpojumu sniedzējam izsniegto atļauju saskaņā ar Administratīvā procesa likuma 85. panta otrās daļas 1.punktā noteikto, t.i., labvēlīgu tiesisku administratīvo aktu var atcelt tad, ja ir vismaz viens no šādiem apstākļiem: tiesību norma paredz administratīvā akta atcelšanu vai administratīvais akts ietver tā atcelšanas atrunu. Atcelšanas atruna ir viens no administratīvā akta nosacījumiem un to administratīvajā aktā var iekļaut Administratīvā procesa likuma 68. panta otrajā daļā minētajos gadījumos. Reglamentēto profesiju likuma 57. panta pirmajā daļā ir noteikts, kādus lēmumus var pieņemt atzīšanas institūcijas. Izglītības un zinātnes ministrija (turpmāk – ministrija) izteiks priekšlikumu likumdevējiem izvērtēt iespēju šajā daļā iekļaut tiesību normas, kas ļautu atzīšanas institūcijai anulēt izsniegto atļauju īslaicīgu pakalpojumu sniegšanai gadījumā, ja pakalpojumu sniedzēja profesionālā darbība neatbilst reglamentēto profesiju likuma 42. panta pirmajā daļā noteiktajiem īslaicīgu pakalpojumu raksturlielumiem.  Profesijas, kurās īslaicīgu pakalpojumu sniedzējam ir jāiesniedz deklarācija, kā arī deklarācijai pievienojamo dokumentu saraksts, tiesības veikt pretendenta kvalifikācijas pārbaudi, ir noteikts, pamatojoties uz nozaru ministriju sniegtajiem priekšlikumiem par to pārziņā esošajām reglamentētajām profesijām. Prasībām, kas izvirzītas īslaicīgu pakalpojumu sniedzējiem, ir piemērojama Eiropas Parlamenta un Padomes 2018.gada 28. jūnija direktīva 2018/958 par samērīguma novērtēšanu pirms jaunas profesiju reglamentācijas pieņemšanas (turpmāk – samērīguma direktīva). Tas nozīmē, ka ministrijām, kuru pārziņā ir attiecīgās reglamentētās profesijas, būs jāveic izvirzīto prasību samērīguma novērtējums saskaņā ar normatīvajiem aktiem, kuros būs pārņemtas samērīguma direktīvas prasības. Pienākumu pamatot, kādēļ atzīšanas institūcija īslaicīgu pakalpojumu sniedzējam var izvirzīt prasību veikt kvalifikācijas pārbaudi, paredz direktīvas 2005/36/EK 59. panta 2. punktā. Noteikumu projekts nozaru ministrijām nosaka pienākumu publicēt pamatojumu Eiropas Komisijas Reglamentēto profesiju datu bāzē. Pamatojums prasībai, ka kādā reglamentētajā profesijā īslaicīgu pakalpojumu sniedzējam var noteikt kvalifikācijas pārbaudi, Eiropas Komisijas Reglamentēto profesiju datu bāzē ir jāpublicē, tiklīdz šāda prasība ir noteikta. Ja prasības noteikšanas pamatojums mainīsies vai prasība tiks atcelta, ir nepieciešams attiecīgi precizēt arī informāciju Reglamentēto profesiju datu bāzē.  Noteikumu projekts paredz atteikties no dažām prasībām īslaicīgu pakalpojumu sniedzējam, kas bija izvirzītas noteikumos Nr.168. Piemēram, noteikumi Nr.168 noteica, ka īslaicīgu pakalpojumu sniedzējam reglamentētajās profesijās veselības aprūpes jomā ir jāiesniedz dokumentu, kas apliecina valsts valodas zināšanas saskaņā ar normatīvajiem aktiem, kas nosaka profesionālo un amata pienākumu veikšanai nepieciešamo valsts valodas zināšanu apjomu. Paziņojumā norādīts, ka šāda prasība ir pretrunā direktīvas 2005/36/EK 7.panta 2.punkta f) apakšpunktam, kas neļauj pieprasīt, lai deklarācijai pievieno dokumentus, kas apliecina valodas prasmi. Šajā gadījumā ir jāpietiek ar vienkāršu paziņojumu par valodas zināšanām.  Noteikumu projekts paredz, ka īslaicīgu pakalpojumu sniedzējam reglamentētajās profesijās veselības aprūpes jomā deklarācijā ir jāapliecina latviešu valodas zināšanu pašnovērtējums atbilstoši Eiropas kopīgajās pamatnostādnēs[[5]](#footnote-5) valodu apguvei noteiktajiem valodas prasmes līmeņiem[[6]](#footnote-6). Noteikumu projektā paredzētais valodas prasmju pašvērtējuma formāts atbilst kopš 2004. gada lietotajam valodu prasmes novērtēšanas aprakstam, pamatojoties uz [Eiropas vienoto valodu prasmes līmeņa noteikšanas sistēmu (CEFR)](https://www.coe.int/lv/web/common-european-framework-reference-languages/table-2-cefr-3.3-common-reference-levels-self-assessment-grid), kuras izmantošanu paredz Ministru kabineta 2009. gada 7. jūlija noteikumi Nr. 733 "Noteikumi par valsts valodas zināšanu apjomu, valsts valodas prasmes pārbaudes kārtību un valsts nodevu par valsts valodas prasmes pārbaudi" (turpmāk – noteikumi Nr. 733). Kā *Europass* sastāvdaļa šis rīks ir starptautiski labi pazīstams un tiek plaši izmantots. Noteikumu projekts tāpat paredz brīvprātīgu iespēju īslaicīgu pakalpojumu veicējam veikt valsts valodas prasmes pārbaudi normatīvajos aktos noteiktajā kārtībā un atzīšanas institūcijā iesniegt valsts valodas prasmi pārbaudošās institūcijas izsniegtu dokumentu. Šajā gadījumā valodas prasmes pašnovērtējums nav jāveic. Pretendents iesniedz arī dokumentus, kas apliecina viņa valodas apguvi, piemēram, valodu kursu apmeklējuma apliecības, savas lingvistiskās pieredzes aprakstu.  Ņemot vērā, ka īslaicīgi pakalpojumi reglamentētajās profesijās veselības aprūpes jomā skar sabiedrības veselības intereses, ir svarīgi nodrošināt adekvātas kontroles esamību par to, lai īslaicīgu pakalpojumu sniedzēja valsts valodas prasme atbilstu profesionālo pienākumu veikšanai nepieciešamajam apjomam.  Latvijā valsts valodas zināšanu prasības un to kontrole ir noteiktas Valsts valodas likumā un uz tā pamata izdotajos normatīvajos aktos, tajā skaitā noteikumos Nr.733. Tomēr noteikumi Nr. 733 nosaka kārtību, kas attiecināma uz ilgstošu un pastāvīgu procesu, nevis īslaicīgu pakalpojumu sniegšanu. Prasība veikt valsts valodas prasmes pārbaudi un iegūt valodas prasmi apliecinošo apliecību nebūtu attiecināma uz īslaicīgu profesionālo pakalpojumu veicējiem. Valsts valodas prasmes zināšanas īslaicīgu pakalpojumu veicējam ir nepieciešamas konkrētās profesijas un tieši sniedzamo pakalpojumu vai darba pienākumu būtībai atbilstošā apjomā. Darba devējs zina vislabāk, tieši kādu pienākumu veikšanu īslaicīgu pakalpojumu sniedzējam uztic un kāda apjoma valodas zināšanas būs nepieciešamas šo pienākumu veikšanai, lai tās būtu atbilstošas noteikumu Nr. 733 1. pielikumam, kurā norādīts profesionālo un amata pienākumu veikšanai nepieciešamais valsts valodas prasmes līmenis un pakāpe.  Tipiskā gadījumā darba devējs slēdz darba līgumu ar īslaicīgu pakalpojumu sniedzēju par konkrētu darbu veikšanu, un, pašsaprotami, ka darba devējs pieņem darbā personu ar atbilstošām valodas zināšanām. Ja īslaicīgu pakalpojumu sniedzējs savā pašnovērtējumā ir norādījis valodas zināšanu līmeni, kas realitātē ir neatbilstošs prasībām un nepietiekamu valodas zināšanu dēļ savus pakalpojumu nesniedz pietiekami kvalitatīvi, pakalpojumu saņēmējs vēršas ar sūdzību Valsts valodas centrā, kas veic pārbaudi un nepieciešamības gadījumā iestādes vadītājam uzdod pārkāpumu novērst. Latvijā ārstniecības personu valsts valodas zināšanu prasību izpilde tiek efektīvi kontrolēta. Piemēram, laika posmā no 2018. gada 1. jūnija līdz 2020. gada 30. jūnijam saskaņā ar īstenotajām kontroles programmām un iedzīvotāju iesniegumiem pie administratīvās atbildības valsts valodas nepietiekama lietojuma dēļ Valsts valodas centrs ir saucis 2 pirmsskolas iestāžu un skolu māsas, 1 ķirurģiskās aprūpes māsu, 6 operāciju māsas, 1 neiroķirurgu, 3 farmaceita asistentus, 1 ārstu, 3 māsu palīgus, 6 medicīnas māsas, 8 biomedicīnas laborantus, 5 laboratorijas speciālistus, 1 ķirurgu, 1 traumatolog- ortopēdu, 2 zobārstus un citus reglamentētajās profesijās veselības aprūpes jomā strādājošos, kopā (50 personas). Vienlaikus šie dati pierāda to, ka ne visos gadījumos, kad ir izpildītas formālās prasības, ārstniecības personas valsts valodas zināšanas tiešām ir atbilstošas pienākumu veikšanai. Ņemot vērā reglamentēto profesiju likuma 42.panta ceturtajā daļā noteikto, īslaicīgu pakalpojumu sniedzēju par pieļautajiem pārkāpumiem normatīvajos aktos noteiktajā kārtībā var saukt pie atbildības tāpat kā visas reglamentētā profesijā strādājošas personas Latvijā. Piemēram, Ministru kabineta 2012.gada 18.decembra noteikumi Nr.943 “Ārstniecības personu sertifikācijas kārtība” VI. nodaļā ir noteikta kārtība ārstniecības personu sertifikātu anulēšanai un darbības apturēšanai. Līdz ar to attiecībā uz īslaicīgu pakalpojumu sniedzējiem iespējams piemērot jau darbojošos un normatīvajos aktos noteiktos profesionālās darbības uzraudzības instrumentus.  Īslaicīgu pakalpojumu sniedzēju reglamentētājās profesijās veselības aprūpes jomā skaits ir neliels (2017.gadā – 5 personas, 2018.gadā – 1 persona).  Reglamentēto profesiju likuma 11. panta 1. punkts nosaka vispārīgās prasības praktizēttiesīga ārsta rezidentūras izglītības programmai, tajā skaitā obligātu ārsta pamatizglītības ieguvi saskaņā ar reglamentēto profesiju likuma 10. pantā noteiktajām prasībām. No šī regulējuma izriet, ka īslaicīgus pakalpojumus ārsta profesijas specialitātēs drīkst sniegt tikai personas, kuras pirms specialitātes ieguves ir apguvušas ārsta pamatizglītības programmu. Saskaņā ar Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 3.2. apakšpunktu normatīvā akta projektā neietver normas, kas dublē augstāka vai tāda paša spēka normatīvā akta tiesību normās ietverto normatīvo regulējumu.  Īslaicīgu pakalpojumu sniedzējam saskaņā ar reglamentēto profesiju likuma 42.panta ceturtajā daļā noteikto ir tādas pašas tiesības un pienākumi pakalpojumu sniegšanā kā Latvijas Republikas iedzīvotājiem, kuri veic pastāvīgu profesionālo darbību attiecīgajā reglamentētajā profesijā. Reglamentētajās profesijās, kurās Latvijā profesionālās darbības veikšanai ir izvirzītas mūsu valstī specifiskas prasības (piemēram, veterinārārstu sertifikācija), īslaicīgu pakalpojumu sniedzējam ir jāpierāda šo darbību veikšanai atbilstošas zināšanas, prasmes, kompetences. Piemēram, attiecībā uz īslaicīgu pakalpojumu sniegšanu reglamentētajās profesijās ciltsdarba jomā, kur profesionālās darbības veikšana ir saistīta ar šķirnes dzīvnieku audzētāju biedrību deleģēto funkciju un uzdevumu veikšanu, kas katrā dalībvalstī ir ļoti specifiska, atzīšanas institūcijai ir jāpievērš īpaša uzmanība kvalifikācijas dokumentu izvērtēšanai, kas ietver sevī arī studiju satura un dažādu kursu apliecinājumus. Veterinārmedicīniskās prakses veikšanai ir nepieciešamas specifiskas zināšanas, kuru apguvi īslaicīgu pakalpojumu sniedzējam ir jāapliecina, iegūstot veterinārmedicīniskās prakses sertifikātu. Lai sakārtotu tiesisko regulējumu attiecībā uz īslaicīgu veterinārmedicīniskās prakses pakalpojumu sniegšanu, veterinārmedicīnas nozares regulējumā vispirms ir skaidri jānosaka, kas ir īslaicīgs veterinārmedicīniskās prakses pakalpojums, skaidri nosakot kritērijus ilgumam, biežumam un skaitam, nepieciešamības gadījumā veicot arī izmaiņas normatīvajos aktos par reglamentētajām profesijām un profesionālās kvalifikācijas atzīšanu.  Noteikumu Nr. 168 4.10. apakšpunktā ir noteikta prasība pretendentam iesniegt dokumentus, kas apliecina profesionālās darbības apdrošināšanu. Dokumentu saraksts, ko var pieprasīt no pretendenta, ir noteikts direktīvas 2005/36/EK 7. panta 2. punktā, un tajā nav ietverti apdrošināšanas pierādījumi. Direktīvas 2005/36/EK 9. panta f) punktā un reglamentēto profesiju likuma 42. panta desmitajā daļā ir noteikts, kādos gadījumos īslaicīgu pakalpojumu sniedzējs informē par profesionālās atbildības apdrošināšanu vai līdzvērtīgu profesionālās atbildības garantiju, bet informācijas sniegšanas adresāts ir pakalpojumu saņēmējs nevis atzīšanas institūcija, tādēļ īslaicīgu pakalpojumu sniedzējam nevajag iesniegt profesionālo apdrošināšanu apliecinošo dokumentu. Noteikumu projekts paredz, ka pretendents deklarācijā iekļauj šādu informāciju: 1) apdrošinātāja nosaukums un kontaktinformācija; 2) apdrošināšanas līguma darbības beigu datums; 3) apdrošināšanas seguma apmērs. Reglamentētajās profesijās veselības aprūpes jomā gadījumos, ja īslaicīgu pakalpojumu sniedzēja vainas dēļ pacienta dzīvībai vai veselībai nodarīts kaitējums, atzīšanas institūcijas rīcībā esošā informācija par īslaicīgu pakalpojumu sniedzēja profesionālās darbības apdrošināšanu likumīgā statusa valstī dos iespēju aizstāvēt savas tiesības un saņemt atlīdzību.  Saskaņā ar Veselības ministrijas priekšlikumu noteikumu projektā noteikts, ka, ja pretendents plāno sniegt īslaicīgu pakalpojumu klīniskā universitātes slimnīcā Eiropas Savienības dalībvalsts vai Eiropas Ekonomikas zonas valsts universitātes slimnīcas un klīniskās universitātes slimnīcas sadarbības līguma ietvaros, tad pretendents iesniedz Noteikumu projekta 3.1.apakšpunktā minēto deklarāciju (nepievienojot pielikumā prasītos dokumentus). Klīnisko universitātes slimnīcu līdzšinējā pieredze rāda, ka esošais regulējums no ārvalstu ārstu speciālistu puses nereti tiek noraidīts kā pārmērīgi sarežģīts un laikietilpīgs. Līdz ar to ir mazināts iesniedzamo dokumentu apjoms minētajos gadījumos. Ārvalstu ārsti ierodas Latvijā, lai kopā ar klīniskās universitātes slimnīcas speciālistiem veselības aprūpes pakalpojumu varētu nodrošināt klīniskajā universitātes slimnīcā uz vietas. Saskaņā ar Zemkopības ministrijas priekšlikumu līdzīgs izņēmums ir noteikts gadījumos, ja īslaicīgu pakalpojumu sniegšanas pamats ir sadarbības līgums starp Eiropas Savienības dalībvalsts vai Eiropas Ekonomiskās zonas valsts veterinārmedicīniskās prakses iestādi vai universitātes veterinārmedicīniskās prakses iestādi un Latvijas Lauksaimniecības Universitātes veterinārmedicīnas fakultāti vai veterinārmedicīniskās prakses iestādi.  Noteikumu projekts paredz pienākumu atzīšanas institūcijai informēt profesionālās kvalifikācijas atzīšanas koordinatoru par saņemto deklarāciju un izsniegto atļauju skaitu, kurš, izpildot direktīvas 2005/36/EK prasības, apkopoto informāciju nosūtīs Eiropas Komisijai, to publicējot Reglamentēto profesiju datu bāzē.  Lai nodrošinātu informāciju par īslaicīgu profesionālo pakalpojumu sniegšanas uzsākšanas kārtību, atzīšanas institūcijām šī informācija ir jāpublicē savās tīmekļvietnēs un valsts pārvaldes pakalpojumu portālā [www.latvija.lv](http://www.latvija.lv), bet nodibinājumam “Akadēmiskās informācijas centrs”, ka Latvijā pilda direktīvas 2005/36/EK 57.b pantā noteiktās atbalsta centra funkcijas, ir pienākums publicēt aktuālu informāciju par īslaicīgu pakalpojumu sniegšanu valsts pārvaldes pakalpojumu portālā [www.latvija.lv](http://www.latvija.lv), kas izpaudīsies kā dzīvessituācijas apraksts, kuram attiecīgi būs jānodrošina informācijas aktualitāte. Savukārt atzīšanas institūcijām, kuras pieņem lēmumu par atļaujas izdošanu īslaicīgu profesionālo pakalpojumu sniegšanai, būs jāpublicē katrai atsevišķi, izveidojot atsevišķu pakalpojumu kartīti un nodrošinot informācijas aktualitāti.  Tipiskos gadījumos atzīšanas institūciju tīmekļa vietnēs varētu publicēt šādu informāciju:  1) vispārīgu informāciju par īslaicīgu pakalpojumu reglamentētajā profesijā sniegšanu, saite uz Akadēmiskās informācijas centra tīmekļvietnē publicēto Reglamentēto profesiju datu bāzi, portālu www.latvija.lv,  2) atsauces un saites uz normatīvajiem aktiem, kas nosaka prasības un kārtību īslaicīgu pakalpojumu sniegšanai (direktīvas 2005/36/EK, reglamentēto profesiju likums, Ministru kabineta noteikumi),  3) informācija par prasību iesniegt deklarāciju, ja attiecīgajā reglamentētajā profesijā ir jāiesniedz deklarācija, kā arī pievienojamo dokumentu uzskaitījums,  4) deklarācijas veidlapa kā datne, kuru var lejupielādēt,  5) atzīšanas institūcijas kontaktinformācija, adrese, kur iesniedzama deklarācija, ja attiecīgajā profesijā deklarācija ir jāiesniedz,  6) informācija par prasībām, kas izvirzītas īslaicīgu pakalpojumu sniedzēja kvalifikācijai, ja attiecīgajā reglamentētajā profesijā ir jāsaņem atļauja īslaicīgu pakalpojumu sniegšanai un var tikt piemērota prasība veikt kvalifikācijas pārbaudi ar atsauci un attiecīgajiem normatīvajiem aktiem,  7) informācija par to, kādos gadījumos tiek piemērota prasība veikt kvalifikācijas pārbaudi, tās norises vispārīgs apraksts,  8) informācija par to, kādā termiņā atzīšanas institūcija pieņems lēmumu un kā informēs īslaicīgu pakalpojumu sniegšanas pretendentu par kvalifikācijas pārbaudes veikšanu (vieta, laiks, samaksa, pārbaudes formāts, samaksas veikšana),  9) informācija par īslaicīgu pakalpojumu sniegšanas pretendenta tiesībām un iespējām apstrīdēt atzīšanas institūcijas lēmumus vai lēmumu pieņemšanas termiņa kavējumu,  10) informācija par prasībām valsts valodas zināšanām, ja tādas ir izvirzītas īslaicīgu pakalpojumu sniedzējam,  11) informācija par iespējām saņemt Eiropas profesionālo karti īslaicīgu pakalpojumu sniegšanai farmaceita, vispārējā aprūpes māsas un fizioterapeita profesijās, saite uz vietni, kur iespējams pieteikties Eiropas profesionālās kartes saņemšanai.  Informācijas publicēšanas pienākums ir veicams saskaņā ar Ministru kabineta 2017. gada 4. jūlija noteikumiem Nr.399 “Valsts pārvaldes pakalpojumu uzskaites, kvalitātes kontroles un sniegšanas kārtība” un Ministru kabineta 2017. gada 4. jūlija noteikumiem Nr.400 “Valsts pārvaldes pakalpojumu portāla noteikumi”. Informācijas publicēšanu institūcija savā tīmekļvietnē nodrošina saskaņā ar Ministru kabineta 2020. gada 14. jūlija noteikumu Nr. 445 “Kārtība, kādā iestādes ievieto informāciju internetā” 20.5.1. apakšpunktu. Noteikumu projekts paredz pilnveidot pakalpojumu ar nosaukumu “Īslaicīgu pakalpojumu reglamentētajā profesijā Latvijā sniegšanas atļaujas izsniegšana”. Šis pakalpojums var tikt sniegts, izmantojot klātienes kanālu, kā arī elektronisko un pasta starpniecības kanālu.  Noteikumu projekta informatīvajā atsaucē uz Eiropas Savienības direktīvām ir iekļauta atsauce uz direktīvu 2005/36/EK un direktīvu 2013/55/ES. |
| 3. | Projekta izstrādē iesaistītās institūcijas un publiskas personas kapitālsabiedrības | Ministrija, Veselības ministrija, Aizsardzības ministrija, Tieslietu ministrija, Zemkopības ministrija, Ekonomikas ministrija, Iekšlietu ministrija, Finanšu ministrija, Vides aizsardzības reģionālās attīstības ministrija sniedza viedokli par to, kādas prasības izvirzāmas pretendentiem šo ministriju pārziņā esošajās reglamentētajās profesijās. Ministrija konsultējās ar Valsts valodas centru. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā noteiktais attieksies uz atzīšanas institūcijām, personām, kas veic profesionālo darbību reglamentētajās profesijās Eiropas Ekonomiskās zonas valstīs ārvalstīs un pretendē uz īslaicīgu profesionālo pakalpojumu sniegšanu reglamentētā profesijā Latvijā, kā arī uz ministrijām, kuras ir vadošās valsts pārvaldes iestādes reglamentētajai profesijai atbilstošās politikas jomā saskaņā ar šīs ministrijas nolikumā noteikto attiecībā uz tām reglamentētajām profesijām, kurās atzīšanas institūcija īslaicīgo pakalpojumu sniedzējam var izvirzīt prasību veikt kvalifikācijas pārbaudi. |
| 2. | Tiesiskā regulējuma ietekme uz tautsaimniecību un administratīvo slogu | Salīdzinot ar noteikumiem Nr.168, noteikumu projektā paredzētais tiesiskais regulējums kopumā samazina administratīvo slogu pakalpojumu sniedzējiem – atzīšanas institūcijām un pretendentiem, jo atsevišķas normas ir atvieglotas un padarītas ērtākas lietotājiem (piemēram, saīsināta deklarācijas veidlapa, kas noteikta noteikumu projekta 2. pielikumā), samazināts reglamentēto profesiju skaits, kurās īslaicīgu pakalpojumu sniedzējam ir jāiesniedz deklarācija. Vienīgā prasība, kas ir noteikta no jauna, ir prasība atzīšanas institūcijai atsevišķās profesijās informēt pretendentu, ka viņam ir pienākums pakalpojumu saņēmējam sniegt reglamentēto profesiju likuma 42.panta desmitajā daļā noteikto informāciju. Šādas prasības izpildes administratīvais slogs ir nebūtisks.  2020.gada 17.jūnijā visām reglamentētajām profesijām, kurās atzīšanas institūcija var veikt pretendenta kvalifikācijas pārbaudi, Eiropas Komisijas Reglamentēto profesiju datu bāzē jau ir publicēts pamatojums šādai prasībai. Līdz ar to noteikumu projekts nerada tūlītēju administratīvu slogu šīs prasības izpildei. |
| 3. | Administratīvo izmaksu monetārs novērtējums | Atzīšanas institūcijām samazināsies veicamo funkciju apjoms, jo tām nebūs jāpieņem un jāapstrādā īslaicīgu pakalpojumu sniedzēju deklarācijas, kā arī nebūs jāsniedz statistiskā informācija par iesniegto deklarāciju skaitu. Administratīvo izmaksu samazinājuma par statistiskās informācijas sniegšanas pienākuma atcelšanu prognoze:  C1 = (f x l) x (n x b), kur  C1 – informācijas sniegšanas pienākuma radītās izmaksas jeb administratīvās izmaksas;  f – finanšu līdzekļu apjoms, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas vidējā bruto darba samaksa valsts pārvaldē 2019.gadā[[7]](#footnote-7)); f = 7,44;  l – laika patēriņš, kas nepieciešams, lai sagatavotu informāciju, kuras sniegšanu paredz projekts; l = 2;  n – subjektu skaits, uz ko attiecas projektā paredzētās informācijas sniegšanas prasības; n = 5;  b – cik bieži gada laikā projekts paredz informācijas sniegšanu;b = 1;  C1 = (7,44 x 2) x (5 x 1) = 74,4 euro.  Administratīvo izmaksu samazinājuma par īslaicīgu pakalpojumu sniedzēja iesniegtās deklarācijas izskatīšanu prognoze:  prognoze:  C2 = (f x l) x (n x b), kur:  C2 – īslaicīgu pakalpojumu sniedzēja iesniegtās deklarācijas apstrādes pienākuma radītās izmaksas jeb administratīvās izmaksas;  f – finanšu līdzekļu apjoms, kas nepieciešams, lai nodrošinātu projektā paredzētā īslaicīgu pakalpojumu sniedzēja iesniegtās deklarācijas apstrādes pienākuma izpildi (stundas vidējā bruto darba samaksa valsts pārvaldē 2019.gadā); f = 7.44  l – laika patēriņa samazinājums salīdzinot noteikumu projektā un noteikumos Nr. 168 noteikto regulējumu;  l1 – laika patēriņš, kas nepieciešams, lai sagatavotu informāciju, kuras sniegšanu paredz projekts; l1 = 2;  l2 – laika patēriņš, kas nepieciešams, lai sagatavotu informāciju, kuras sniegšanu paredz noteikumi Nr. 168; l2 = 4;  l = l2 – l1 = 4 - 2 = 2;  n – subjektu skaits, uz ko attiecas projektā paredzētās informācijas sniegšanas prasības; n = 10[[8]](#footnote-8);  b – cik bieži gada laikā tiks izskatītas īslaicīgo pakalpojumu sniedzēju iesniegtās deklarācijas; b = 1  C2 = (7,44 x 2) x (10 x 1) = 148,8 euro  Kopējais administratīvā sloga samazinājums atzīšanas institūcijām gadā:  C1 + C2 = 74,4 + 148,8 = 223,2 euro gadā.  Administratīvais slogs samazināsies īslaicīgu pakalpojumu sniedzējiem reglamentētajās profesijās, kurās ir atcelta prasība iesniegt deklarāciju: kuģa vadītājs, kuģa mehāniķis, ierindas jūrnieks, radiospeciālists, advokāts, advokāta palīgs, nekustamā īpašuma vērtētājs, militārais paramediķis, profesionālais patentpilnvarnieks, neatkarīgs ēku energoefektivitātes eksperts. Līdz šim nevienā no šīm profesijām nebija neviena īslaicīgu pakalpojumu sniedzēja, tādēļ administratīvā sloga samazinājums uzskatāms tikai par teorētisku konstruktu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar | |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar noteikumu projektu tiek pārņemtas direktīvas 2013/55/ES un direktīvas 2005/36/EK tiesību normas. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Samērīguma direktīva | | | |
| A | | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2013/55/ES 1.panta 5) daļa  (par direktīvas 2005/36/EK 4.d panta 6. punktu) | | Noteikumu projekta 2.2. apakšpunkts | Tiks ieviesta pilnībā | | Neparedzēs stingrākas prasības. |
| Direktīvas 2013/55/ES 1.panta 7) daļa a) punkts  (par direktīvas 2005/36/EK 7. panta 2. punkta e) apakšpunktu) | | Noteikumu projekta 3.6. apakšpunkts | Tiks ieviesta pilnībā | | Neparedzēs stingrākas prasības. |
| Direktīvas 2013/55/ES 1.panta 6) daļa  (par direktīvas 2005/36/EK 5. panta 1. punkta b) apakšpunktu)  Direktīvas 2013/55/ES 1.panta 7) daļa a) punkts  (par direktīvas 2005/36/EK 7. panta 2. punkta d) apakšpunktu) | | Noteikumu projekta 3.7. apakšpunkts | Tiks ieviesta pilnībā | | Neparedzēs stingrākas prasības. |
| Direktīvas 2013/55/ES 1.panta 7) daļa a) punkts  (par direktīvas 2005/36/EK 7. panta 2. punkta f) apakšpunktu) | | Noteikumu projekta 2.pielikuma 21. punkts | Tiks ieviesta pilnībā | | Neparedzēs stingrākas prasības. |
| Direktīvas 2013/55/ES 1. panta 7) daļa c) punkts  (par direktīvas 2005/36/EK 7. panta 4. punkta ceturtās daļas pirmo teikumu) | | Noteikumu projekta 15., 16., 17. punkts | Tiks ieviesta pilnībā | | Neparedzēs stingrākas prasības. |
| Direktīvas 2013/55/ES 1. panta 7) daļa c) punkts  (par direktīvas 2005/36/EK 7. panta 4. punkta piekto daļu) | | Noteikumu projekta 14. punkts | Tiks ieviesta pilnībā | | Neparedzēs stingrākas prasības. |
| Direktīvas 2005/36/EK 5. panta 2. punkta otrais teikums | | Noteikumu projekta 11. punkts | Tiks ieviesta pilnībā | | Neparedzēs stingrākas prasības. |
| Direktīvas 2013/55/ES 1. panta 49) daļa  (par direktīvas 2005/36/EK 59. panta 2. punktu) | | Noteikumu projekta 21.punkts | Tiks ieviesta pilnībā | | Neparedzēs stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Direktīvas 2005/36/EK 7. pants noteic dalībvalstij rīcības brīvību izvirzīt prasības īslaicīgu pakalpojumu sniedzējiem.  Direktīvas 2005/36/EK 7. panta 1. punkts nosaka, ka dalībvalsts var pieprasīt īslaicīgu pakalpojumu sniedzējam iesniegt deklarāciju un noteikumu projekts 1. pielikumā noteic reglamentētās profesijas, kurās ir jāiesniedz deklarācija. T.i., ir veikta izvēle, jo ne visās reglamentētajās profesijās deklarāciju ir jāiesniedz. Ja deklarācijas iesniegšanas prasība un kvalifikācijas veikšanas prasība netiktu izvirzīta nevienā no reglamentētajām profesijām, atzīšanas institūcijām nebūtu informācijas par personām, kas Latvijā sniedz īslaicīgus pakalpojumus, nebūtu iespējams sazināties ar īslaicīgu pakalpojumu sniedzēju likumīgā statusa valstu kompetentajām institūcijām un uzzināt nepieciešamo informāciju, piemēram, to, vai īslaicīgu pakalpojumu sniedzējam nav pārtrauktas tiesības sniegt īslaicīgus pakalpojumus.  Direktīvas 2005/36/EK 7.panta 2.punkts nosaka dokumentus, ko dalībvalsts var pieprasīt no īslaicīgu pakalpojumu sniedzēja, savukārt 2.a punkts nosaka, kādos gadījumos ir tiesības piemērot prasību par noteikto dokumentu iesniegšanu. Noteikumu projekts un tā 1. pielikums nosaka dokumentus, ko ir jāpievieno deklarācijai. Noteikumu projektā noteikti ir tie dokumenti, kuru iesniegšana ir būtiska, lai nodrošinātu Latvijas pakalpojumu saņēmēju interešu aizsardzību, piemēram, informācija par īslaicīgu pakalpojumu sniedzēja iegūto kvalifikāciju. Dokumentus īslaicīgu pakalpojumu sniedzējam ir jāiesniedz, jo Latvijas atzīšanas institūcijas šo informāciju nevar iegūt citādā veidā (direktīvas 2005/36/EK 7.panta 2.a punkta d) apakšpunktā noteiktais gadījums). Piemēram, īslaicīgu pakalpojumu sniedzēja personu apliecinošie dokumenti, izglītību un kvalifikāciju apliecinošie dokumenti ir tikai īslaicīgu pakalpojumu sniedzēja rīcībā.  Direktīvas 2005/36/EK 7.panta 4.punktā ir noteikta rīcības brīvību pārbaudīt pakalpojumu sniedzēja profesionālo kvalifikāciju pirms pakalpojumu pirmās sniegšanas reglamentētajās profesijās, kas skar sabiedrības veselību vai drošību. Noteikumu projekta 1. pielikumā ir noteiktas reglamentētās profesijas, kurās var tikt veikta pakalpojuma sniedzēja kvalifikācijas pārbaude pirms pirmās pakalpojumu sniegšanas reizes. Latvijā ir paredzēts šīs tiesības izmantot, lai tiktu gūta pilnīga pārliecība par īslaicīgu profesionālo pakalpojumu sniedzēja personību un prasībām atbilstošo kvalifikāciju tajās reglamentētajās profesijās, kurās profesionālā darbība skar sabiedrības veselību vai drošību. Līdz ar to direktīvas 2005/36/EK tiesību normu piemērošanas rīcības brīvību Latvija izmanto tādā mērā, kas līdzsvaro administratīvo slogu, kas rodas īslaicīgu pakalpojumu sniedzējam un atzīšanas institūcijām, ar piesardzības pasākumu veikšanu sabiedrības veselības un drošības nodrošināšanai.  Saskaņā ar direktīvas 2005/36/EK 7.panta 2.punkta g) apakšpunktu, dalībvalsts var prasīt, lai pretendents iesniedz dokumentus, kas apliecina viņa profesionālās darbības veidu un ilgumu reglamentētajās profesijās, kurās profesionālo kvalifikāciju atzīst, pamatojoties uz profesionālo pieredzi un par kurām ir paziņots saskaņā ar direktīvas 2005/36/EK 59.panta 2.punktu. Tā kā Latvija nav paziņojusi ne par vienu no šīm profesijām, pretendentiem netiek izvirzīta prasība iesniegt profesionālo pieredzi paliecinošu dokumentu saskaņā ar šo direktīvas punktu. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | | | |
| Cita informācija | | Nav. | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | | | | |
| A | B | | | C | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | |
| - | - | | | - | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. | | | | |
| Cita informācija | Nav | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2020.gada 24. jūlijā noteikumu projekts tika publicēts ministrijas tīmekļa vietnē https://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/4200-ministru-kabineta-noteikumu-projekts-islaicigu-profesionalo-pakalpojumu-sniegsanas-kartiba-latvijas-republika-reglamenteta-profesija kā arī 2020.gada 27. jūlijā Valsts kancelejas tīmekļvietnē <https://www.mk.gov.lv/content/ministru-kabineta-diskusiju-dokumenti> |
| 2. | Sabiedrības līdzdalība projekta izstrādē | Sabiedrība bija iespēja izteikt priekšlikumus un līdzdarboties noteikumu projekta izstrādē. |
| 3. | Sabiedrības līdzdalības rezultāti | Viedokļi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projektā noteiktais attieksies uz:  1) atzīšanas institūcijām saskaņā Ministru kabineta 2017. gada 19. septembra noteikumiem Nr. 566 “Noteikumi par informācijas institūcijām un institūcijām, kas izsniedz ārvalstīs iegūtās profesionālās kvalifikācijas atzīšanas apliecības reglamentētajās profesijās”,  2) personām, kas veic pastāvīgu profesionālo darbību ārvalstīs un pretendē uz īslaicīgu pakalpojumu sniegšanu Latvijā reglamentētajā profesijā,  3) nodibinājumu “Akadēmiskās informācijas centrs”,  4) ministrijām, kuras ir vadošās valsts pārvaldes iestādes reglamentētajai profesijai atbilstošās politikas jomā. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru.  Projekta izpilde neprasa jaunu institūciju izveidi, esošu institūciju likvidāciju vai reorganizāciju, neietekmēs cilvēkresursus. |
| 3. | Cita informācija | Noteikumu projekts tiks īstenots tā izpildē iesaistīto institūciju piešķirto valsts budžeta līdzekļu ietvaros. |

Izglītības un zinātnes ministre I. Šuplinska

Vizē:

Valsts sekretārs J. Volberts

Stūre, 67047899

Inese.Sture@izm.gov.lv

1. Turpmāk ērtības labad tiks lietota atsauce tikai uz direktīvu 2005/36/EK [↑](#footnote-ref-1)
2. Piemēram, 1995.gada 30.novembra spriedums *Gebhard,* C-55/94, 2003.gada 11.decembra spriedums *Schnitzer,* C-215/01 [↑](#footnote-ref-2)
3. https://eur-lex.europa.eu/legal-content/LV/TXT/HTML/?uri=CELEX:61994CJ0055&from=EN [↑](#footnote-ref-3)
4. Eiropas Komisijas skaidrojošais dokuments “Lietotāja Rokasgrāmata. Direktīva 2005/36/EK. Viss, kas jāzina par profesionālo kvalifikāciju atzīšanu”, 12.lpp. Pieejams: https://op.europa.eu/en/publication-detail/-/publication/c1f9f567-daae-11ea-adf7-01aa75ed71a1/language-en/format-PDF/source-150049126 [↑](#footnote-ref-4)
5. https://valoda.lv/wp-content/uploads/docs/Projekti/LV\_mat\_evp\_valodu\_pase.pdf [↑](#footnote-ref-5)
6. https://rm.coe.int/CoERMPublicCommonSearchServices/DisplayDCTMContent?documentId=090000168045bb5e [↑](#footnote-ref-6)
7. https://www.csb.gov.lv/lv/statistika/statistikas-temas/socialie-procesi/darba-samaksa/meklet-tema/2635-darba-samaksas-parmainas-2019-gada-4 [↑](#footnote-ref-7)
8. Īslaicīgu pakalpojumu sniedzēju skaits nav prognozējams, līdz šim tas ir līdz 10 personām gadā. [↑](#footnote-ref-8)